De Doorns-betogers verjaag ZilleHelen Zille is Donderdag deur oproerige, stakende plaaswerkers by De Doorns verjaag. Foto: Sapa Helen Zille, die Wes-Kaapse premier en leier van die DA, is Donderdag deur oproerige, stakende plaaswerkers by De Doorns verjaag. Die oproeriges het klippe na haar gegooi en haar beledig, berig RSG. Na wat berig word, het stakers reeds sowat R12 miljoen se skade aan wingerde aangerig deur dit aan die brand te steek, en winkels is geplunder. Ander plaaswerkers se huise is aan die brand gesteek. Agt mense is sover in hegtenis geneem. Volgens die jongste berigte het dit ook na Wellington begin versprei. Die betogers versper ook die N1-deurpad periodies. Die werkers eis ‘n loon van R150 per dag. Georganiseerde landbou in die omgewing hou vol dat werkers oor die algemeen meer as die wetlike minimumloon betaal. Portia Adams, woordvoerder van Agri Wes-Kaap, sê die boere is keelvol nadat werkers ‘n aanbod van ‘n eenmalige betaling van R2 000 van die hand gewys het. Sowat die helfte van die werkers in die gebied is seisoenale werkers. De Doorns word soos verskeie dorpe in die omgewing erg deur maatskaplike probleme soos alkoholisme geteister. Die voorkoms van fetale alkoholsindroom onder graad een leerders in die area is tussen 4,6 tot 10,3 persent, ongeveer tien keer hoër as hoë risiko landelike gebiede in Amerika. Groot getalle werkers uit die Oos-Kaap, en selfs buurlande soos Zimbabwe, het na die gebied getrek in die hoop om werk te kry en plakkerstoestande het ontstaan. Van dié immigrante is bereid om vir lae lone te werk, en skep so spanning met die gevestigde gemeenskap.